বুম টাউন (বই)

বুম টাউন (Boom Town) হলো সোনিয়া লেভিটিন রচিত একটি ঐতিহাসিক কল্পকাহিনীভিত্তিক ছবির বই (পিকচার বুক), যা অর্চার্ড বুকস কর্তৃক প্রকাশিত হয়েছে ১৯৯৮ সালে। বইটির কাহিনী চিত্রশৈলিতে রূপান্তর করতে ছবিগুলো এঁকেছেন ক্যাট বোম্যান স্মিথ। বইটিতে ক্যালিফোর্নিয়া গোল্ড রাশ চলাকালীন আমান্ডা এবং তার পরিবারের গল্প বলা হয়েছে। আমান্ডার বাবা সোনা খুঁজতে ক্যালিফোর্নিয়ায় চলে গেলে, পরিবারটিও তার সাথে সেখানে যায়। নিজের একঘেয়েমি দূর করতে, আমান্ডা বেকড পাই তৈরি করার কৌশল বের করে এবং সুযোগ বুঝে বুদ্ধি খাটিয়ে সে একটি সফল বেকারি শুরু করে। তার এই উদ্যোগ ওই জনবসতিকে দ্রুত একটি "বুমটাউনে" (বা দ্রুত বর্ধনশীল শহর) পরিণত করতে সাহায্য করে।

প্রকাশের সময় বুম টাউন বেশ ভালো পর্যালোচনা পেয়েছিল। এটি নেব্রাস্কা গোল্ডেন সোয়ার অ্যাওয়ার্ডের জন্য মনোনীত হয়েছিল এবং ১৯৯৯ সালের পাঠ্যক্রমে অন্তর্ভুক্ত করার জন্য সুপারিশকৃত বইয়ের তালিকা "রিডিং টিচার্স চয়েসেসে" স্থান পেয়েছিল।

বই প্রকাশের প্রেক্ষাপট
যদিও লেখক সোনিয়া লেভিটিন তার কর্মজীবনের বেশিরভাগ সময় তরুণদের জন্য ফিকশন লিখে ব্যয় করেছেন, তবুও তিনি বিংশ শতাব্দীর শেষের দিকে ছবির বই লেখার দিকে ঝুঁকছিলেন। এই ছবির বইগুলির মধ্যে একটি ছিল নাইন ফর ক্যালিফোর্নিয়া। ১৯৯৬ সালে প্রকাশিত, নাইন ফর ক্যালিফোর্নিয়া হলো একটি ঐতিহাসিক কল্পকাহিনী যা ক্যালিফোর্নিয়া গোল্ড রাশ চলাকালীন মিসৌরি থেকে ক্যালিফোর্নিয়া পর্যন্ত আমান্ডা নামের একটি মেয়ে এবং তার পরিবারের যাত্রা নিয়ে লেখা।

ক্যালিফোর্নিয়ার ইতিহাস নিয়ে একটি বই পড়ার সময়, লেভিটিন একটি মেয়ের বর্ণনা লক্ষ করেন যে গোল্ড রাশ চলাকালে ১১,০০০ ডলার মূল্যের পাই তৈরি করেছিল।According to a historical note in Boom Town, Levitin read this in   write, "A young lady who learned to improvise baked $11,000 worth of pies in a small iron skillet." এই গল্পে অনুপ্রাণিত হয়ে, লেভিটিন বুম টাউনকে নাইন ফর ক্যালিফোর্নিয়া-এর একটি সিক্যুয়েল হিসেবে লেখেন, যেখানে তিনি আমান্ডা এবং তার পরিবারের গল্পটিকে আরও সামনে এগিয়ে নিয়ে যান।

বিষয়বস্তু
কাহিনী সারসংক্ষেপ
বুম টাউন গল্পটি আমান্ডাকে গল্পকথক হিসেবে বর্ণিত। বইটি শুরু হয় আমান্ডা এবং তার পরিবারের ক্যালিফোর্নিয়ায় চলে আসার পর, যেখানে তার বাবা সোনা খুঁজছিলেন। তাদের নতুন বাড়িটি ছিল নির্জন এক জায়গায়, যেখানে ছিল শুধুমাত্র "একটি ঘোড়ার গাড়ির থামার জায়গা, একটি পাম্প হাউজ, এবং কয়েকটি কাঠের কেবিন"।

একঘেয়েমি কাটাতে, আমান্ডা তার পরিবারের কাঠের চুল্লি ব্যবহার করে বেশ কয়েকবার চেষ্টার পর গুজবেরি পাই তৈরি করা শিখে ফেলে। যখন আমান্ডার বাবা এসে জানান যে তিনি তার তৈরি পাই খনির অন্যান্য শ্রমিকদের কাছে প্রতি পিস ২৫ সেন্ট করে বিক্রি করেছেন, তখন এই পরীক্ষামূলক প্রচেষ্টাটি একটি ছোট ব্যবসায় পরিণত হয়ে যায়। আমান্ডা তখন তার ভাইদেরকে তার বেকারিতে কাজ করার জন্য যুক্ত করে, যেখানে সে স্থানীয় সোনা সন্ধানকারীদের কাছে পাই বিক্রি করতে শুরু করে।

আমান্ডার পরীক্ষামূলক পাই ব্যবসা সাফল্য লাভ করতে শুরু করে, এবং আমান্ডা ধীরে ধীরে অন্যান্য ভ্রমণকারীদের সেই এলাকায় স্থায়ী হতে এবং দোকান খুলতে উৎসাহিত করে। উদাহরণস্বরূপ, যে ফেরিওয়ালা তার কাছে পাই তৈরির হাঁড়ি বিক্রি করেছিল, তাকে সে শহরে একটি বাণিজ্য কেন্দ্র খোলার পরামর্শ দেয়। এছাড়াও, সে আরও কয়েকজনকে ঘোড়ার আস্তাবল এবং ধোপাখানার মতো স্থানীয় ব্যবসা শুরু করতে রাজি করায়।

সমালোচক অ্যান স্কট ম্যাকলিওড ব্যাখ্যা করেন যে কীভাবে এই অগ্রগতির কারণে, "জনবসতিটি একটি সত্যিকারের শহরে পরিণত হয়, যা সম্পূর্ণভাবে আমান্ডার উদ্যোগী মনোভাবের ফল।" আমান্ডার এই সাফল্য দেখে তার বাবা সোনা খোঁজার চেষ্টা ছেড়ে দেন এবং পরিবর্তে তার বেকারিতে আমান্ডার জন্য কাজ শুরু করেন। এর ফলে আমান্ডা শহরের নতুন স্কুলে যাওয়ার সুযোগ পায়।

বইটির শেষে একটি ঐতিহাসিক টীকা রয়েছে যেখানে বলা হয়েছে যে গোল্ড রাশের সময় অনেক লোক খনি শ্রমিক হিসেবে নয়, বরং উদ্যোক্তা হিসেবেই সাফল্য পেয়েছিলেন। এই টীকাটিতে সেই মেয়ে বেকারটির কথাও উল্লেখ করা হয়েছে, যার গল্প লেখিকাকে বুম টাউন লেখার অনুপ্রেরণা জুগিয়েছিল। এছাড়াও, বইটিতে আমান্ডার গুজবেরি পাই তৈরির একটি রেসিপিও দেওয়া আছে।

চিত্রালংকরণ
ক্যাট বোম্যান স্মিথ বুম টাউন বইটির কাহিনীটি ছবির মাধ্যমে ফুটিয়ে তোলার কাজটি করেছিলেন, যা কার্কাস রিভিউসের মতে ছিল "বিস্তারিত জলরঙের কাজ"। এই রংগুলোর আভা ছিল ধুলোমাখা এবং মাটির মতো। দ্য রিডিং টিচার ম্যাগাজিন এই শৈলীকে "কার্টুনের মতো আকর্ষণীয়" বলে বর্ণনা করেছিল।

স্মিথের ছবিগুলি ল্যান্ডস্কেপ, শহর এবং চরিত্রসহ সবকিছু, যেমন-আমান্ডার ছোট বোন থেকে শুরু করে গিংহাম পোশাক পরা আমান্ডা পর্যন্ত সকলকে ফুটিয়ে তুলেছে। সমালোচক অ্যান স্কট ম্যাকলিওডের মতে, চরিত্রগুলির পোশাক, সরঞ্জাম এবং অন্যান্য বিবরণগুলি সেই সময়ের পটভূমির সঙ্গে সঠিক ও মানানসই। স্মিথ তার চিত্রাঙ্কনের মাধ্যমে শহরের চরিত্রদের আফ্রিকান বংশোদ্ভূত ব্ল্যাক আমেরিকান এবং এশীয় লোকজনকে অন্তর্ভুক্ত করে বইটিতে বৈচিত্র্য এনেছেন।

প্রকাশনা
অরচার্ড বুকস ১৯৯৮ সালের মার্চ মাসে বুম টাউন বইটি প্রকাশ করে। বইটি ৪০ পৃষ্ঠার হলেও এর পৃষ্ঠাগুলোতে সংখ্যা দেওয়া নেই। ২০০৪ সালে বইটির একটি পেপারব্যাক সংস্করণ প্রকাশিত হয়েছিল।

লেভিটিন টেকিং চার্জ নামে বইটির একটি সিক্যুয়েল রচনা করেন, যেখানে আমান্ডাই মুখ্য চরিত্র ছিল। এই বইটি স্মিথ কর্তৃক চিত্রিত হয় এবং অরচার্ড বুকস ১৯৯৯ সালে এটি প্রকাশ করে।

পর্যালোচনা

বুম টাউন বইটি সর্বমহলে সমাদৃত হয়।  কার্কাস (Kirkus) এটিকে "এক প্রতিভাবান নায়িকাকে কেন্দ্র করে রচিত গভীর সন্তোষজনক গল্প" বলে অভিহিত করে।" স্কুল লাইব্রেরি জার্নালে স্টিভেন এঙ্গেলফ্রেইড আমান্ডার গল্পকথক হিসেবে প্রশংসা করে বলেন, চরিত্রটি "যথাযথ হাস্যরসের স্পর্শের সাথে কিছুটা প্রামাণ্য তবে অতিরঞ্জিতভাবে পশ্চিমা দেশের উন্নয়নের চিত্র তুলে ধরেছে"। অধ্যাপক ডেব্বি জাম্বোর মতে, বুম টাউনে শক্তিশালী কিছু নারী চরিত্র রয়েছে।

সমালোচকরা বইটির শিক্ষাগত সম্ভাবনার প্রশংসা করেছেন। বুকলিস্টের জন্য লিখতে গিয়ে সমালোচক লরেন পিটারসন এই সিদ্ধান্তে পৌঁছান যে, "সত্য হোক বা না হোক, ইতিহাস শেখার জন্য এটি একটি বিনোদনমূলক উপায়।" হর্ন বুক ম্যাগাজিনের সমালোচক মার্গারেট এ. বুশ মন্তব্য করেন যে, লেভিটিনের "এই বিষয়টি তুলে ধরার উদ্দেশ্য সোনা আবিষ্কারের চেয়ে পণ্য বা সেবা উৎপাদন ও সরবরাহ করেই যে বহু বসতিস্থাপনকারী বেশি সম্পদশালী হয়েছিল—এই শিক্ষাটি বিনোদনমূলক উপায়ে ইতিহাস ও মানুষের সহজাত প্রকৃতিকে নিপুণভাবে বইটিতে তুলে ধরার কাজ সম্পন্ন হয়েছে।"

স্মিথের চিত্রাঙ্কনগুলিও বেশ প্রশংসিত হয়েছিল। পাবলিশার্স উইকলি উল্লেখ করে যে তার "আনন্দঘন, ধুলো মাখা জলরঙের চিত্রগুলি একটি বিকাশমান শহরের প্রাণশক্তি এবং উদ্যমী বসতি স্থাপনকারীদের 'আমরা সব পারি' স্পিরিটকে ফুটিয়ে তোলে।" নিউ ইয়র্ক টাইমসের এর জন্য লিখতে গিয়ে অ্যান স্কট ম্যাকলিওড স্মিথের শিল্পকর্মকে "আমান্ডার মতোই প্রাণবন্ত... স্বচ্ছন্দ, উদ্যমী, প্রফুল্ল এবং নির্ভুল বিবরণে পরিপূর্ণ" বলে অভিহিত করেন। বুশ স্মিথের চিত্রাঙ্কনকে "হাস্যরসে পূর্ণ এবং তথ্যবহুল, সাধারণ, কঠোর পরিশ্রমী মানুষগুলির ব্যস্ত জীবনকে তুলে ধরেছে" বলে মনে করেন।

দ্য রিডিং টিচার ম্যাগাজিন তাদের ১৯৯৯ সালের টিচার্স চয়সেস তালিকায় বুম টাউনকে ৫ থেকে ৮ বছর বয়সী শিশুদের জন্য বিগত বছরের দুটি প্রস্তাবিত বইয়ের মধ্যে স্থান দেয় এবং পরামর্শ দেয় যে শিক্ষকরা ক্যালিফোর্নিয়া গোল্ড রাশ বা উনিশ শতকের যুক্তরাষ্ট্রের সীমান্তবর্তী ফ্রন্টিয়ার শহরগুলি সম্পর্কে শিক্ষার্থীদের জানাতে সহায়ক হিসেবে বুম টাউন বইটি ব্যবহার করতে পারেন। বুম টাউন নেব্রাস্কা গোল্ডেন সোয়ার অ্যাওয়ার্ডের জন্যও মনোনীত হয়েছিল।

 তথ্যসূত্র 

 বহিঃসংযোগ 
 Boom Town text রিড মি আ স্টোরি, ইঙ্ক থেকে
বিষয়শ্রেণী:মার্কিন ছবির বই